ATUALITÂT. Gjornalisim ladin, la cunvigne
La Aministrazion Provinciâl di Trent inmaneant il “IV Seminari dai gjornaliscj ladins” e à decidût di continuâ la esperience positive dal an passât in Friûl, che al è stât sede dal tierç incuintri jenfri operadôrs dai media ladins. Il seminari al si è davuelt a Pozza di Fassa dai 15 ai 17 di Mai cu la descrizion des ativitâts davueltis dai Ladins tal setôr dal gjornalisim e a un aprofondiment di chestis tematichis inte prospetive europeane. Operadôrs di radio, gjiornâi e television a an fevelât de lôr esperience. Tantis lis dificoltâts che a son comuns ai trê grups linguistics di Svuizare, Friûl e Ladinie, ma lis variis esperiencis, se confrontadis, a puedin jessi di jutori. Lis comunitâts plui indevant su alc a puedin trasmeti l’esperience a chês altres. Al è mancjât te discussion il gjornalisim par internet, il gnûf media, che al à ancjemò di jessi indagât par ben.
LA VISITE DI ARGEMÌ_Vie pal seminari si è vude la visite ecezionâl di Aureli Argemì, 72 agns, figure storiche pe difese de lenghe catalane – za perseguitât di Franco – e par dutis lis lenghis minorizadis e president dal CIMEN (Centre Internacional Escarré per a les Minories Ètniques i Nacionals). In Trentin par une altre cunvigne, il professôr no si è fat scjampâ la ocasion di saludâ i gjornaliscj ladins, a testimoneance pal so amôr pes nestris lenghis. Dilunc di un incuintri informâl cul grup, Argemì al à informât che al è daûr a lavorâ par puartâ in sede Onu la “declarazion universâl dai dirits linguistics”, stant che e je la buine ocasion dal 2008 “an des lenghis”. A domandis dai gjornaliscj furlans su ce che al pense de gnove leç sul furlan cumò impugnade dal guvier talian al à vût dit: «E je une leç masse debule, no vês vût avonde coragjo. Si à di domandâ dut chel che al è just par une tutele serie. Il dirit ae lenghe e a pandile in ogni mût al è un dirit de persone: il furlan – come dutis lis lenghis – al à dirit di jessi fevelât in plen. Il stes dirit che al è pal talian, ni plui ni mancul.» Sul cantin particolarmenti discutût come chel de obligatorietât a scuele il professôr al pant une idee clare: «E à di jessi la obligatorietât: no si discut. Par esercitâ ad implen il dirit dai furlans che si diseve. Po dopo cussì ancje i talians a cognossin la lenghe che a àn dongje».
Dree Venier
_________________________________________________
Incuintri interladin ancje pai fruts
Il sgambi e il cognossisi l’un cun chel altri jenfri ladins no je dome une robe di grancj. I scuelârs des classis III di Gonârs, cui coscrits di Dael e de scuele «A. Negri» di Udin, ai 8 e ai 9 di Avrîl a son lâts in Val di Fasse par cognossi di persone i amîs che a son in contat par e-mail o par pueste graziis al progjet «in rêt» finanziât de leç 482/99 pes minorancis linguistichis. Il progjet, che si clame «Tu cemût dîstu? tu cemût fâstu?.. vino di viodisi?», al è scomençât bielzà l’an passât. La visite e stade tornade ai 22 e ai 23 di Mai, cuant che i fruts a an fieste di gnûf insiemit intal parc dal Cormôr, dongje Udin.
Redazion
fur_Latn fur_Latn fur_Latn fur_Latn unk fur_Latn fur_Latn fur_Latn